Sa kɛse bi eyi ne tsir wɔ Sudan ma adagyer nnyi po do. Sa yi hyɛɛ ase nnyɛ ndɛ; akyɛr yie eso ɔman no nntumii nnsiiw ano ama ɔman no nye asomdwee ntamu atwe korakoraa. Ekuwekuw ebien a sa no gyina hɔn do nye Sudan Aporisifo na Nsordaafo a wɔnnhyɛ aban ase na wɔdze hɔn pɛ yɛ dza wɔpɛ biara no. Dza ɔnam do ma bambɔ edwumakuw ebien yi roko no nye dɛ, hɔn mu biara reper ɔman no n’akodze ahorow no nhwɛe do. Ɔnam iyi do ma afanu no robɔ hɔnho hɔnho sombo dɛ prɔwee, kankan na nyimpa ne kyɛpɛn ne nsɛe ahyɛ hɔnho hɔnho ma.
Binom so kyerɛ a, sa no ne farbaa nnyɛ dɛm bi. Dza wɔrekyerɛ nye dɛ, ɔyɛ Amereka na Rɔhyeaman no na hɔn nsa hyɛ ko yi ase. Amereka na Rɔhyeaman no yɛ amanaman ebien bi a wɔnnhyɛ da ara nnka. Wɔkyerɛ a, Suadanman no pɛ dɛ ɔma Rɔhyea aban kwan ma obesi Nsudo Bambɔfo hɔn asoɛe wɔ Bosompo Kɔkɔɔ do na Amereka aban so mma ho kwan dɛ Rɔhyeaman no nnsi asoɛe a ɔtse dɛm. Ɔnam iyi do ntsi, basabasayɛ kɛse bi eyi ne tsir wɔ Sudan a nyimpa, ndzɛmba na egyapadze ahorow asɛɛsɛɛ.
Nkaabɔ kyerɛ a, ko no hyɛɛ ase afe 2019 ber a nsordaafo tuu ɔmanpayin Omar al – Bashir fii adze do no. Fitsi dɛm mber no, aban fofor aba dze, naaso aperaper nko na ɔkɔ do wɔ ɔman no mu wɔ onyia otwar dɛ ɔhwɛ bambɔfo do no.
Aporisifo a wɔhyɛ Asoɛe a wɔhwɛ Suadanman no mu nsɛnsɛm do no abɔ nsordaafo a wɔnnhyɛ aban ase no dɛ wɔyɛ bambɔfo bi a wɔnnhyɛ aban no ase na wɔmmfa ɔman no ne mbra nndzi dwuma na ɔnam dɛm ntsi, wokunkum nyimpa na wɔtseetsee binom so. Nsordaafo a wɔnnhyɛ aban ase yi so kyerɛ a, prɔwee na kankan ahyɛ aporisifo ma ntsi dza otwar dɛ wɔyɛ no, wɔnnyɛ ntsi dɛm dza, wɔdze mbra bɛhyɛ hɔnankasa hɔn nsa abɔ amamfo ho ban.
Bea a basabasayɛ yi rokɔ do kɛsenara nye ɔman no kurowpɔn Khatoum. Nyimpa dodowara na woewuwu ɔnam basabasayɛ no ntsi. Wimuhɛn ahorow a ɔwɔ kurowpɔn no mu no, ɔnam basabasayɛ no ntsi, wɔahyehyew faara. Afei so, woesiw amamfo kwan dɛ mma wɔnnkɔ beebiara; dɛ obi befi Sudan akɔ ɔman fofor mu no dze, akwanya nnyi hɔ dɛm bio. Ɔnam dɛm ma nsɛmbɔn a ano yɛ dzen ankasa na ɔrokɔ do wɔ Suadanman no mu. Mbɔndarto, atseetsee nye dza ɔkeka ho agye ɔman no abɔ do.
Wiadze Asomdwee Kuw Baatan no aba mu na ɔafrɛ ɔman no ne mpanyimfo dɛ wɔnhwɛ nsiesie asɛm no ma asomdwee mfa ne tam pa mfura. Ɔnam iyi do ma wɔapaw nsordaafo ahorow dɛ wɔnkɔhwɛ nsiesie asɛm no ma asomdwee mbra. Erobɔ mpaa a, na akaa Suadanman no.
